**សម្ភាសរបស់ឈ្មោះ ចយ ប៉ិក**

ក៖ អ្នកសម្ភាសឈ្មោះ : ហេង សុជីវី ​​ ​ ​ ខ៖ អ្នកត្រូវបានគេសម្ភាសឈ្មោះ ចយ ប៉ិក

**ពត៌មានសង្ខេបឈ្មោះ ចយ ប៉ិក**

*លោកតាចយ ប៉ិក មានអាយុ៧៥ឆ្នាំ មានឪពុកឈ្មោះ យ៉ុន ម្តាយឈ្មោះ មិន មានបងប្អូន៩នាក់ លោកតាជាកូនទី៤នៃគ្រួសារ មានស្រុកកំណើតនៅស្រុកព្រះស្តេច ខេត្តព្រៃវែង ដោយមានបងប្អូន៩នាក់ស្លាប់២នាក់ ហើយលោកតាបានរៀនសូត្រនៅសាលាវត្តដែលតែអត់បានជ្រៅជ្រះនោះទេ ព្រោះតែជួយធ្វើការងារឪពុកម្តាយមើលគោក្របីនៅស្រែចំការរហូតដល់ខ្លាចថ្នាក់លែងហ៊ានចូលរៀន ហើយជីវិតរបស់លោកតាបានធ្វើតែការងារស្រែចំការនិងនេសាទត្រី និងជាអ្នកធាក់ស៊ីខ្លូ រហូតទាល់តែបានរៀបការជាមួយនឹងលោកតាដែលឪពុកម្តាយជាអ្នករៀបចំទុកអោយការតាមច្បាប់ទំលាប់។*

ក៖ ចាសជាដំបូងសូមជម្រាបសួរលោកតា

ខ៖ បាទ! កាលពីសង្គមមកខ្ញុំឃើញថាវាមិនគ្រាប់គ្រាន់នោះទេរបបមកវាលំបាករហូត រកតែស៊ីខ្លូហ្នឹង! លំបាករហូតបានមកដល់សម្តេចគាត់ជួយហ្នឹងបានធូ១កំរិត

ក៖ ចាសលោកតា

ខ៖ បាទគាត់បានជួយធូ១កំរិតហើយមកដល់ពេលឥលូវហ្នឹងបើសិនជានិយាយពីសង្គមហ្នឹងវាលំបាកវេទនាណាស់ កូនដល់ទៅ១០នាក់

ក៖ ចាសលោកតា!

ខ៖ បាទ!

ក៖ ចាសលោកតាចឹងដំបូងនៃការសម្ភាសចៅសូមអនុញ្ញាតសម្ភាសលោកតាសិន! ថ្ងៃសម្ភាសជាថ្ងៃទី៥ ត្រូវជាថ្ងៃទី៥ ខែ៩ ឆ្នាំ២០២០ ហើយចៅបានធ្វើការស្មគ្រចិត្តខាងសាលារៀនBYUនៅសហរដ្ឋអាមេរិកណាលោកតា! ហើយគម្រោង១ហ្នឹងចង់ជួយចង់ក្រង់ពង្សប្រវិត្តចាស់ៗជំនាន់មុនទុកអោយ កូនចៅជំនាន់ក្រោយបានស្តាប់ដែលជារឿងរ៉ាវរបស់គាត់ពិតៗតែម្តងណាលោកតា!

ខ៖ បាទ!

ក៖ ចឹងការសម្ភាស១នេះ ខ្ញុំជាអ្នកសម្ភាសមានឈ្មោះថា ហេងសុជីវីហើយចុះលោកតាវិញតើមានឈ្មោះអ្វីដែរ?

ខ៖ ចយប៉ិក

ក៖ ចាសលោកតាចឹងឈ្មោះហ្នឹងមានត្រូវជាមួយនឹងអត្តសញ្ញាណប័ណ្ណរបស់លោកតាដែរឬទេ?

ខ៖ បាទ!ៗ

ក៖ ចាស

ខ៖​ត្រូវរបស់ខ្ញុំទាំងនាមត្រកូល!

ក៖ចឹងត្រូវទាំងនាមត្រកូលហេសលោកតា?

ខ៖ បាទ

ក៖ ចឹងលោកតាមានឈ្មោះផ្សេងក្រៅពីហ្នឹងដែរឬទេ?

ខ៖ ឈ្មោះប៉ិកហ្នឹង

ក៖ ចាសចឹងឈ្មោះហ្នឹងអ្នកណាជាអ្នកដាក់ឈ្មោះអោយដែរ?

ខ៖ ម្តាយឪពុកខ្ញុំហ្នឹង!បាទ

ក៖ ចាសចឹងតាំងពីកុមារភាពមក?

ខ៖បាទ! ហ្នឹងហើយតាំងពីកុមារភាពមក!

ក៖ ចឹងឈ្មោះហ្នឹងមានអត្តន័យយ៉ាងម៉េចគេដែរលោកតា?

ខ៖ នេះ! ខ្ញុំមើលចឹងទៅគឺថាវាមិនទំនេរនោះទេ គឺថាបានដាក់អោយទៅវាបានមកចឹងថាវាសមរម្យចឹងដែរណា!​មានការដូចថាវាមិនបានសមរម្យចឹងចុះ! ដាក់ទៅវាមិនសូវល្អណា វាបានភ្លែកអីចឹងណា វាកំភ្លែង ដល់ចឹងខ្ញុំនេះវាមានការអៀនខ្មាសគេដែរដល់ចឹង ដល់ពេលគេសួរនាំអីចឹងទៅវាលំបាកដែរ។

ក៖ ចាស! តើឈ្មោះហ្នឹងឪពុកម្តាយលោកតាមានដែរប្រាប់ដែរឬទេថាមានអត្តន័យយ៉ាងម៉េច ហេតុអ្វីគេដាក់អោយចឹង?

ខ៖ មិនដឹងថាមានអត្តន័យយ៉ាងម៉េចដែរ ព្រោះអីបើសិនជាចាស់ៗគាត់ដាក់អោយចឹងដាក់អោយតែបាន។

ក៖ ចាសចឹងសព្វថ្ងៃតើលោកតាមានអាយុប៉ុន្នានដែរហើយ?

ខ៖ ខ្ញុំ៧៥ហើយ!

ក៖ ចាសចឹងសព្វថ្ងៃលោកតា

ខ៖ បាទនៅក្នុងអត្តសញ្ញាណប័ណ្ណរបស់ខ្ញុំគឺថា៧៥ដែរ!

ក៖ ចាសលោកតាមានចាំថ្ងៃខែឆ្នាំកំណើតរបស់ខ្លួនឯងដែរឬទេ?

ខ៖ បាទ?

ក៖ តើលោកតាមានចាំថ្ងៃខែឆ្នាំកំណើតខ្លួនឯងដែរឬទេ?

ខ៖ អូ! គឺថាតាំងពី៩ឆ្នាំអូ! យូរហើយ! តាំងពីអ៊ីសេរ៉ាក់ និយាយរួមចឹងទៅ កាលពីជំនាន់បារាំង ដេសចាប់យួនណ៎! សង្គមចាស់មក

ក៖ ចាសលោកតា ចឹងតើលោកតាបានកើតមកតើមានថ្ងៃខែឆ្នាំកំណើតដូចជាត្រូវឆ្នាំខ្មែរយើងលោកតាមានចាំដែរឬទេ?

ខ៖ ខ្ញុំវាមិនបានទៅចាំអស់នោះទេនាង! ភ្លេចច្រើនហើយ ភ្លេចហើយ ខ្ញុំចាំថាកាលពីជំនាន់៩ឆ្នាំនុងខ្ញុំកើតនៅជំនាន់នោះ! ៩ឆ្នាំមុនកាលពីពេលម៉ាជំនាន់ឆ្នាំមុនដែលពួកឥសិរៈវ៉ៃយួនហ៎! ហ្នឹងហើយយូរហើយនាង មកដល់ពេលឥលូវនេះខ្ញុំមានអាយុបាន៧៥ហើយ!

ក៖ ចឹងអឺ លោកតាមានអាយុ៧៥នៅឆ្នាំហ្នឹង!

ខ៖ បាទ

ក៖ ចឹងលោកតាតើមានស្រុកកំណើតនៅឯណាដែរ?

ខ៖ នៅឃុំជាយកំពតហើយភូមិទូលលាន

ក៖ ចាសលោកតាអឺ កាលពីមុនហ្នឹងតើលោកតាមានបានឃើញជីវៈភាពគ្រួសាររបស់លោកតាយ៉ាងម៉េចដែរ?

ខ៖ បាទ?

ក៖ ជីវៈភាពគ្រួសារលោកតាកាលពីសម័យ កាលលោកតានៅពីក្មេង?

ខ៖ ធូ!ៗ ធូបាន១កំរិត មិនថាណាស់ណានោះទេ! ក៏ប៉ុន្តែគ្រាន់តែធូបានកំលាំងបាន១កំរិត ដូចថាបានហូបចុកអីចឹងទៅ វាបាន១កំរិត វាមិនសូវបានបារម្មណ៏ពេក។

ក៖ ប៉ុន្តែឪពុកម្តាយរបស់លោកតាប្រកបមុខរបរអ្វីដើម្បីចិញ្ចឹមជីវិតដែរពេលនុង?

ខ៖ ធ្វើស្រែចំការ មិនបានធ្វើរដ្ឋការមន្ត្រីអីនោះទេ!

ក៖ ចាសហើយចុះលោកតាដូចជាពេលនុងលោកតាផងដែរ! មានប្រកបដូចជាឃើញពួកគាត់ធ្វើអី ហើយមានចរិកលក្ខខណៈយ៉ាងម៉េចដែរ ក្រុមគ្រួសាររបស់លោកតាជាពិសេសឪពុកម្តាយរបស់លោកតា?

ខ៖ ចេះតែជួយធ្វើគ្នាចឹងទៅ អត់មានសតិអារម្មណ៏អីនោះទេ ធ្វើយ៉ាងម៉េចយើងវាក្រណា ចឹងហើយពេលគាត់ធ្វើអោយយើងចេះតែជួយធ្វើគាត់ចឹងទៅ

ក៖ ចឹងគាត់មានចរិកស្លូតបូត?

ខ៖ បាទៗ! គាត់ស្លូតណាស់ឪពុករបស់ខ្ញុំនោះ! ឪពុកម្តាយរបស់ខ្ញុំគាត់ស្លូតណាស់នាង គាត់មិនដែលមានៈគាត់មិនដែលបានទាស់ទាញគ្នានោះទេ ចុះកាលពីដើមកូនច្រើនៗណាស់។

ក៖ ចុះលោកតាមានកូនប៉ុន្នាននាក់ដែរ?

ខ៖ មាន៧ទាំងអស់

ក៖ ចុះលោកតាជាកូនទីប៉ុន្នានដែរ?

ខ៖ ខ្ញុំកូនទី៤!

ក៖ ចុះស្រីប៉ុន្នាន ហើយប្រុសប៉ុន្នាននាក់ដែរបងប្អូនរបស់លោកតា?

ខ៖ ស្រីមាន២!

ក៖ ចាសលោកតាអឺលោកតាអាចរៀបរាប់ឈ្មោះរបស់ពួកគាត់ទាំងអស់បានដែរឬទេ ទាំង៩នាក់តើមានឈ្មោះអ្វីគេខ្លះដែរ?

ខ៖ ឈ្មោះ ចយ ដឿក១ ចយ ឆិត២ ចយសុខ៣ ចយទួក៤ ចយឡាន៥ ហើយ៧ទាំងខ្ញុំ

ក៖ តើ៦នោះទេហេសលោកតា?

ខ៖ អឺហ្នឹងហើយ៦តែស្លាប់១ចយ ចនស្លាប់

ក៖ ចុះលោកតាថាមាន៩នាក់ហេស?

ខ៖ អឺ៩នាក់ ចឹងមិន៩នាក់ហេស?

ក៖ មិញតែ៧នាក់នោះទេលោកតា

ខ៖ អូចឹងស្លាប់២កាលសង្គមការសម័យនេះ១ហើយនិងសង្គមចាស់១

ក៖ ចាស

ខ៖ចឹង២

ក៖ លោកតាហើយចឹងសម្រាប់ក្រុមគ្រួសាររបស់លោកតាតើឪពុកម្តាយឈ្មោះអ្វីដែរលោកតា?

ខ៖ ឪពុកម្តាយឈ្មោះ យ៉ុន មិន ចឹងឪពុកខ្ញុំឈ្មោះ យ៉ុន ហើយម្តាយខ្ញុំឈ្មោះ មិន

ក៖ ចាសគាត់ទាំង២នាក់ស្រុកកំណើតនៅឯណាដែរ?

ខ៖ ជាមួយគ្នានៅស្រុកភូមិកំណើតហ្នឹងនៅស្រុកព្រះស្តេច ខេត្តព្រៃវែង ភូមិទូលានហ្នឹងតែម្តង

ក៖ ចាសចុះគាត់មានដែលបានប្រាប់រឿងរ៉ាវជីវិតរបស់ពួកគាត់ថាហេតុអ្វីបានជាគាត់ជួបគ្នា ចុះហេតុអ្វីបានជាគាត់ចាប់ដៃគ្នាកសាងគ្រួសារ ហើយហេតុអ្វី តើគាត់មានបានប្រាប់លោកតា?

ខ៖​ គាត់ចេះតែបាននិយាយត្អូនត្អែរចាប់ដៃគ្នារកស៊ីបានគ្នាហ្នឹង ចេះតែលំបាកទៅៗ មិនដឹងត្រូវយ៉ាងម៉េច ធ្វើតែស្រែ​ ចេះតែនាំគ្នាធ្វើស្រែហូបចឹងទៅ លែងគិតហើយ ដល់ពេលបានប៉ុន្នានគឺបានប៉ុណ្ណឹងហើយ ដូចថាលែងគិតពីមានបានហើយ ចុះបើសិនជាយើងក្រហើយបើសិនជានិយាយទៅក៏មិនដឹងថាបានពីណាមកដែរ ដល់ហើយមានស្រែប៉ុន្នានគឺធ្វើប៉ុននុង

ក៖ ចាស

ខ៖ វាបានគ្រាប់ខ្លះមិនគ្រាប់ខ្លះអីចឹងទៅ យើងរកពីនេះពីនោះត្រីសាច់អី លក់ដូរអី ល្មមដល់ខែលក់ដូខែស្រូវអីចឹងណា! ល្មមដល់ស្រូវយើងបានហូបចឹងទៅ

ក៖ ចាសលោកតាចឹងតើគាត់មានដែលបានប្រាប់លោកតាឬបានផ្តល់ដំបូន្មានដល់លោកតាអីដេស?

ខ៖ គាត់បានប្រាប់ឡើងហូរហែលចឹងមក ប្រាប់កូនថាធ្វើយ៉ាងម៉េចបើសិនជាឪពុកម្តាយនេះក្រដល់ចឹងបានអនាគតទៅមុខបើសិនជាបានអត់ពីឪពុកម្តាយចឹងទៅ កូនពឹងប្រែងចេះតែរកទៅ ចេះតែធ្វើចឹងទៅ ក៏វាមានអត់ឃ្លានព្រោះអីសម័យនេះគេរស់ក៏ស្រួលដែរ រកអីចឹងណា រកស៊ីអីចឹងយើងត្រូវប្រឹងប្រែងទៅ មានអង្កការគេជួយចេះចុះដែរ ចឹងបានចេះតែបានតាមដំណើរចឹងតាមហ្នឹងចឹងទៅ។

ក៖ ចាសលោកតាសម្រាប់ជីដូនជីតារបស់លោកតាវិញតើលោកតាមានបានទាន់ពួកគាត់ដែរឬទេទាំងឪពុកនិងខាងម្តាយ?

ខ៖ ឪពុកម្តាយជីដូនជីតា ខ្ញុំចាំតែខាងឪពុក ឪពុកខ្ញុំហ្នឹងណា ឈ្មោះមាស ចយ នេះខាងឪពុកឪរបស់ខ្ញុំ។

ក៖ ចាស!ចឹងត្រូវជាជីតា?

ខ៖ បាទ! ត្រូវជាជីតាហ្នឹង ខ្ញុំមិនបានចាំនោះទេ​ខ្ញុំនៅតូចណាស់ដល់ចឹងខ្ញុំភ្លេចហើយ ដល់ពេលជីតាឪខ្ញុំអីខ្ញុំភ្លេចហើយ

ក៖ ចឹងចុះខាងម្តាយ?

ខ៖​បើសិនជាខាងម្តាយចាំ ! ចាំមីយ៉ុន

ក៖ ចាស

ខ៖ហើយនិងបើសិនជាឪពុករបស់គាត់នោះឈ្មោះ មិនយ៉ុនដែរ! ហើយយាយម៉ី យាយម៉ីនុងគឺជាម្តាយរបស់យាយយ៉ុនដែរ! ម្តាយខ្ញុំហ្នឹងណា ត្រូវជាយាយណា

ក៖ ចុះជីដូន

ខ៖ អត់ចាំ! ២តហើយចឹងតានៅតូចៗអត់ចាំ

ក៖ ចុះលោកតាកាលពេលលោកតាមាននៅទាន់ជីដូនជីតារបស់លោកតាហ្នឹង តើឃើញគាត់ប្រកបមុខរបរធ្វើអ្វីដែរលោកតា?

ខ៖ អូ គាត់បានប្រកបមុខរបរតែស្រែចំការដែរនុងណាពៅ

ក៖ ចាស

ខ៖ ខ្ញុំបានកើតមកគឺបានដឹងថាគាត់ធ្វើស្រែចំការដែរនុង មិនបានទៅធ្វើស្រែចំការមន្ត្រីរាជការអីនោះទេ! គាត់ធ្វើតែស្រែ

ក៖ ចាស!លោកតាចឹងកាលនុងលោកតាបានឃើញជីដូនជីតារបស់លោកតាមានចរិកលក្ខខណ្ឌយ៉ាងម៉េចដែរលោកតា តើគាត់កាចស្លូតឬក៏អ្វី?

ខ៖ លោកតាខ្ញុំហ្នឹងអត់មានអីនោះទេ ធម្មតាដូចជាគេដូចឯងមិនទៅផឹកស៊ីអាលេ អាឡូជេរប្រចោលកូនចៅវ៉ៃអីដំច្រំធាក់អីនោះអត់នោះទេ! គាត់ដឹងថាពីធ្វើនិងបានដឹងថាពីរក! នាង

ក៖ ចាស

ខ៖ កាលពីពេលខ្ញុំបានដឹងក្តីមកដឹងថាប៉ុណ្ណឹងដឹងឃើញគាត់ចឹងតែប៉ុណ្ណឹង!

ក៖ អូចឹងលោកតាដូចជា១ទៀតលោកតាបានឃើញឪពុករបស់លោកតា ជីដូនជីតារបស់លោកតាគាត់មានផ្ទះបែបណាដែរ ហើយម៉ូតអីដែរកាលនុងណា?

ខ៖ កាលពីដើមមានម៉ូតអីនោះទេ អឺគាត់មានគ្បឿនហ្នឹងប៉ិត ១ខ្នង ត្រូវជាតាឪពុកម្តាយរបស់ខ្ញុំហ្នឹងណា! អឺហើយក្រោយមកហ្នឹងកូនៗ គឺថាមានកាតាំងៗ មានម៉ូតអីទៅចឹងនោះទេ! តែកាតាំងស្លឹកប្រក់ដែក ប្រក់ស្លឹកអីចឹងណា

ក៖ ចាសលោកតា! ចឹងជីដូនជីតារបស់លោកតាតើគាត់នៅភូមិឃុំណាដែរ?

ខ៖ ឃុំភូមិដូចជាខ្ញុំបានរាយការណ៏មុនហ្នឹងមិញថាភូមិទូលាន ឃុំជាយកំពត ស្រុកព្រះស្តេច ខេត្តព្រៃវេង

ក៖ ចាសនៅខាងខេត្តព្រៃវែងចឹងលោកតាគាត់មិនមែនជាជនជាតិកាត់ចិនឬវៀតណាមអីនោះទេ?

ខ៖អត់នោះទេ ខ្មែរសុតតែម្តង! ខ្មែរសុតតែម្តង

ក៖ តើគាត់មានដេលបានផ្តល់ដំបូន្មានអីដល់លោកតាអីដេសលោកតា?

ខ៖ គាត់បានអោយស្រែអីបានចែកអោយម្តាយឪ គាត់បានចែកអីអោយចឹងដែរណា

ក៖ ចាស

ខ៖ បានអោយកូននេះ១ហើយកូននោះ១ចឹងទៅ

ក៖ ដល់ចឹងដំបូន្មានណា តើគាត់មានដែលបានប្រៀនប្រដៅដល់ចៅអី?

ខ៖ អូនែនាំណាស់ បាននែនាំកុំអោយលួចគេ កុំអោយមើលងាយមើលថោកពីគេឃើញអីស្អីៗគោក្របីគេឡើយ លួចកាប់អីរបស់គេណា! អឹមបាននែលនាំថាចឹងខ្លាចមើលអី បើសិនជាយើងគ្មានលុយទៅដោះគេនោះទេកូនអើយ ព្រោះអីគាត់ក្រៗ

ក៖ ចាស

ខ៖ ហឹម

ក៖ ចឹងលោកតាសម្រាប់ជីវិតរបស់លោកតា កាលពីមុនមករៀនសូត្របានដល់កំរិតណាដែរ?

ខ៖ ខ្ញុំអត់តែម្តង អត់មានចេះអី១បៀកនោះទេចៅអើយនិយាយអោយត្រង់ទៅ ព្រោះអីយើងច្រើនពេកចឹងគ្មានពីណាគេរកស៊ីមកចឹងបានចេះតែប្រឹងរកស៊ីមកចឹងទៅ ដល់ចឹងខ្ញុំនេះអត់មានចេះសុតនាង អត់ចេះអក្សរអី១នោះទេ

ក៖ ចឹងភាសាខ្មែរយើង ទាំងសរសេរនិងអាន លោកតាអត់មានចេះទេ?

ខ៖ អត់ចេះទេ! អត់ចេះសោះប្រាប់ត្រង់តែម្តង

ក៖ ចឹងចុះលោកតាមានដែលបានចូលរៀនដែរឬទេ?

ខ៖ ចូលរៀនដែរតែថាគោក្របីនុងវាមានច្រើនពេក ដល់ចឹងវាច្រើនចឹងខ្ញុំបានឃើញវានៅពេញតែគ្រោលអត់មានអ្នកណាមើលចឹងខ្ញុំបានឃើញបាត់ឃើញៗចឹងនាង ដល់ចឹងហើយលែងទៅតែបណ្តោយ ខ្លាចសាលាតែបណ្តោយមើលគោ មើលពពែអីតែម្តងទៅ

ក៖ ចាស

ខ៖ វាទូលទៅចឹងណា ខាងស្រុករបស់ខ្ញុំនុងវាភាគច្រើនវាអត់មានសូវចេះ កន្លងទៅ កាលពីសង្គមចាសនុងចេះបានតិចណាស់! ហឹម ចេះតិចណាស់ប្រឹងរកស៊ីហ្នឹងប្រឹងរកហ្នឹង ភ្លេចរៀនភ្លេចអីអស់ទៅហើយ ដូចថានៅក្នុង១០នាក់ចឹងមាន២នាក់ ថាបានតែ១នាក់អីនោះទេចេះហ៎!

ក៖ ចាសលោកតា

ខ៖ ហ្នឹង

ក៖ចុះបងប្អូនរបស់លោកយាយវិញ តើបានរៀនសូត្របានដល់កំរិតណាដែរ?

ខ៖ បើសិនជានិយាយរួមចឹងទៅ គឺថាចេះខ្លះមិនចេះខ្លះ! ចេះតែត្រឹមថ្នាក់ទី២និងថ្នាក់ទី៣អីហ្នឹងគ្រាន់តែមើលឃើញបន្តិចបន្តួចៗ

ក៖ ចាចឹងលោកតាកាលនុងសាលាមាននៅឆ្ងាយពីផ្ទះដែរឬទេ?

ខ៖ អត់ទេសាលានៅក្បែរផ្ទះដែរ ជាសាលាលោក! សាលារៀនហ្នឹងបាទ

ក៖ ចាសលោកតាកាលពីនៅកុមារមានក្តីសុប៉ិនថាធំឡើងចង់ធ្វើអ្វីអត់ឬអត់ទេ?

ខ៖ អត់ទេ ! ដូចថាចេះដំរិះយើងរកយ៉ាងម៉េចធ្វើម៉េចចង់បានតែប៉ុណ្ណឹង​វាទៅអត់រួច

ក៖ ចាស

ខ៖ដល់ចឹងយើងវាទៅអត់រួច ដល់ចឹងយើងនេះវាអត់ចេះ ដល់ចឹងបើសិនជាយើងចេះខ្ញុំវាមិនគិត អារបបហ្នឹងនោះទេ!

ក៖ ហឹម

ខ៖ ខ្ញុំរកអីផ្សេងៗទៀតហើយ!

ក៖ចុះចឹងនៅក្នុងជីវិតរបស់លោកតាមានបានឆ្លងកាត់ការងារអ្វីគេខ្លះហើយមកដល់ពេលឥឡូវ?

ខ៖​អូ គឺថាឆ្លងកាត់នុងគឺថាបានធ្វើស្រែនុងតែម្តង ដល់ពេលលែងហៅស្រែបានរកការងារហត់ណាស់

ក៖ចឹងបានធាក់ស៊ីខ្លូ!

ខ៖ ហ្នឹងហើយគ្រាន់បានចិញ្ចឹមជីវិតបានមកដល់ពេលសព្វថ្ងៃហ្នឹង

ក៖ ចឹងលោកតាបានដល់ពេលលោកតាមានក្រុមគ្រួសារនៅអាយុប៉ុន្នានដែរហើយនៅឆ្នាំណាលោកតាមានបានចាំដេស?

ខ៖ យាយរបស់ខ្ញុំហ្នឹងគាត់បាន៧០ហើយ! គាត់ឆ្នាំថោះ ហើយចឹងស្រុកកំណើតនៅជាមួយនឹងគ្នា!

ក៖ តើគាត់មានឈ្មោះអ្វីដែរលោកយាយ?

ខ៖ លួនស៉ាំ ឪពុករបស់គាត់ស៉ាំលួន ម្តាយឈ្មោះ ចាងបុត ម្តាយខាងប្រពន្ធរបស់ខ្ញុំណា

ក៖ចាសពេលនុងតើលោកតាស្រលាញ់លោកយាយឬក៏រៀបចំដោយចាស់ទុំ?

ខ៖ ម្តាយឪ! សំឡឹងមើលថាកូននុងចំណាប់រឹកពាល្អ មិនចេះឈ្លោះមិនចេះ នែមិនចេះមើលងាយមើលថោកគេ ឃើញចរិតល្អចឹងម្តាយខ្ញុំក៏ប្រាប់ថា កូនអើយ ចាំម្តាយស្តីកូននោះអោយកូនឯងចឹងព្រមដែរអី? ខ្ញុំលួចមើលចឹងទៅខ្ញុំនេះថាអឺស្រេចតែម្តាយឪចឹងទៅ បើសិនជាស្តីគឺតាមម្តាយឪចឹងទៅណា តាមតែម្តាយឪចឹងទៅកាលនៅជំនាន់ហ្នឹងហ៎

ក៖ ចឹងលោកតាសម្រាប់ពេលនុងតើលោកតាអត់មានដែរបានស្គាល់លោកយាយសោះឬក៏យ៉ាងម៉េចដែរនៅពេលការនុង?

ខ៖ មិនដែលបានស្គាល់លោកយាយខាងម្តាយឬក៏យ៉ាងម៉េច?

ក៖ លោកយាយត្រូវជាប្រពន្ធលោកតាណា!

ខ៖ អូ!

ក៖ ចឹងតើមានស្គាល់គ្នាមុនថ្ងៃរៀបការឬក៏អត់ទេ?

ខ៖ អូ​អត់ទេ!ៗ មិនដែលបានជួបពាក្យសំដីគ្នាយ់ាងម៉េចនោះទេ តែដល់ពេលក្រោយមកបានប្រហែលជា១ខែបានទៅកន្លះខែដែរបានម្តាយឪនុងអោយដឹងដំណឹងថាមកដល់ពេលឥឡូវនេះស្តីកូននុងហើយ ដល់ចឹងកូននុងបានគេប្រាប់ថាម្តាយឪគេនោះក៏គេប្រាប់ថាឈ្មោះខ្ញុំស្តីគេនុងដែរ ដល់ចឹងថាមានអីនោះទេធម្មតាៗចឹងទៅតើ!

ក៖ ចាសលោកតាចឹងនៅពេលនុងលោកតាបានរៀបការដោយប្រពៃណីច្បាប់ទំលាប់?

ខ៖ ត្រឹមត្រូវណាស់ការនុង អត់មានថាអីនោះទេត្រឹមត្រូវ ការខ្ញុំនុងកាត់សក់ណាគេហៅថាកាត់ខ័ណ្ឌស្លាយំហើយម្នាក់ៗ

ក៖ ហឹមចាស

ខ៖​កាត់ខ័ណ្ឌស្លាយំណាពីសង្គមចាស់! មិនធម្មតាដូចជាពេលឥឡូវនេះឃើញថាអឺ! អត់នឹងហ៊ានមើលនោះទេ បើសិនជាឃើញគេចឹងខ្ញុំមិនហ៊ានមើលគេនោះទេ តាំងពីការស្លៀកពាក់អីចឹងចាស់ការពីដើមណានាង

ក៖ ចាសលោកតា!

ខ៖ ចឹងចាស់កាលពីដើមត្រឹមត្រូវណាស់ ស្លៀកចុះទឹកលាតត្រឹមនេះអីមិនហ៊ាននោះផងសុតតែត្បួតក្រោមទៀត ដល់ចឹងណាស្រីៗណា

ក៖ ចាស

ខ៖​មិនដូចជាគេឥឡូវនេះនោះទេស្លៀកខោខ្លីច្រងែងច្រងាង វាហួសនឹងមើលណាស់ តែនេះគេតាមសម័យសុ្រកទេស របស់គេមិនដឹងថាត្រូវធ្វើយ៉ាងម៉េចនោះទេ តាមដំណើរចឹងទៅ មើលចឹងទៅ

ក៖ ចឹងលោកតាកាលនុងមានបានចូលទៅស្តីដណ្តឹងលោកយាយហើយមានបានបង្គប់ប៉ុន្នានដែរ?

ខ៖​ស្តីៗ ស្តីដណ្តឹងទៅ២ដង! ទៅស្តីដឹងថាគេអោយហើយចឹងបានទៅមួយសារទៀត គ្រាន់តែគេមិនអោយដឹងដំណឹងចឹងហើយគេបានអោយសួរបងប្អូនគេសិនថាយកប៉ុន្នានដែរ ថ្លៃផ្ទះណា ឧទាហរណ៏គឺស្រីចឹងណាខាងម្តាយឪខាងស្រីថាអោយហើយចឹងណា ក៏ប៉ុន្តែចាំខ្ញុំវិភាគបងប្អូនសិនថ្លៃថ្លូរយកប៉ុន្នានអីប៉ុន្នានសិនចឹងណានាង ហើយចឹងកាលនោះក៏មិនច្រើននោះទេ មាសតែ៤ទៅ៥ជីនោះទេ! ប៉ុណ្ណឹង។

ក៖​ចឹងមាស៤ទៅ៥ជីនោះច្រើនដែរ

ខ៖ ច្រើនដែរ

ក៖ ចាស

ខ៖ មានតែប៉ុណ្ណឹងនោះទេ!មាសនៅកាលនុងម៉ាជំនាន់នុងគឺមាស២០០ទៅ៣០០ហ្នឹងណា១ជីណានាង

ក៖​ចាសចឹងចុះលោកតានៅកាលនុង តើកាលនុងលោកតាបានស្តីដណ្តឹងលោកយាយហើយតើលោកតាមានបានប្រកបមុខរបរអ្វីដើម្បីចិញ្ចឹមជីវិត?

ខ៖ ធ្វើស្រែតែម្តង គឺធ្វើស្រែចំការ ខ្ញុំខាងចំការផង ខាងស្រែផង ២មុខ

ក៖​ចឹងដីអីនុងបានគេកេរិ៏ខាងឪពុកម្តាយ?

ខ៖​បានខាងម្តាយ បានខាងម្តាយបង្កើតខាងខ្ញុំណា​តែថាខាងស្រីក៏មានបន្តិចចឹងទៅ ខាងម្តាយខាងប្រពន្ធរបស់ខ្ញុំមានស្រែ ខ្ញុំនេះមានដីចំការ។

ក៖ ចាសអូចុះចំការមានដាំអ្វីគេខ្លះ?

ខ៖​មានដាំពោត តែថាមកដល់ពេលឥលូវនេះគេបានដាំអស់ទៅហើយ

ក៖ ចឹងម៉េចចឹង?

ខ៖​ចុះយើងនៅស្រុកពៀមឈ ដល់ហើយមកដល់ពេលឥឡូវនេះយើងបានឡើងមកនៅខាងស្រែយើងវិញ ហើយចឹងដីគេនៅខាងនុងចឹងហើយគេចែកដីនៅខាងទន្លេគេវិញ យើងមកកនៅខាងនេះ ព្រោះអីដីស្រែយើងនៅខាងនេះវាច្រើនជាង។

ក៖ ចាស!

ខ៖ ហឹម

ក៖ចឹងចុះលោកតាបន្ទាប់ពីការហើយតើមានកូនប៉ុន្នាននាក់ដែរ?

ខ៖ បាទ?

ក៖ តើលោកតាពេលបានរៀបការហើយតើមានកូនប៉ុន្នានដែរ?

ខ៖ ខ្ញុំមានកូន៧នាក់

ក៖ ស្រីប៉ុន្នានហើយប្រុសប៉ុន្នានដែរលោកតា?

ខ៖ ប្រុស៤! មើលរាប់សិនគ្រែលោហួស(លោកតាកំពង់រាប់) មើល មាន៤

ក៖ ចឹងរាប់ឈ្មោះគាត់តែម្តងទៅលោកតា

ខ៖ រ៉ា១ រី២ រីន៣ អឺ អុក៤ និងដា១ទៀត៥

ក៖ ស្រីប៉ុន្នានហើយប្រុសប៉ុន្នានដែរលោកតា?

ខ៖ ស្រីមាន៦នាក់

ក៖ អូចឹងលោកតាអោយគាត់រៀនសូត្រដល់កំរិតណាដែរកូនលោកតា?

ខ៖ កូនរៀនបានមធ្យម ដូចថាបានដោះស្រាយមើលរួច ទៅរកស៊ីអស់ទៅហើយ ទៅរកស៊ីខាងរតនគីរិនេះអស់ទៅហើយ

ក៖ ចឹងបានបែកគ្នាអស់ហើយហេសលោកតា?

ខ៖ បានបែកគ្នាអស់ហើយ! បែកអស់ហើយចឹងអត់មានកូនចៅឯណានៅជាមួយនឹងខ្ញុំផង!

ក៖ ហឹមចឹង

ខ៖ នៅតែជាមួយនឹងយាយតើ! បានតែ២នាក់យាយនោះទេ

ក៖ នៅឯណាដែលលោកតា?

ខ៖ នៅផ្ទះ

ក៖ នៅផ្ទះឯណា?

ខ៖ ផ្ទះនៅស្រុកព្រះស្តេច!

ក៖ ស្រុកព្រះស្តេចខេត្ត?

ខ៖ ខេត្តព្រៃវែង!  
ក៖ ហាក់ចឹងសព្វថ្ងៃហ្នឹងនៅខេត្តព្រៃវែង?

ខ៖ ខ្ញុំអត់មាននៅខេត្តនោះទេ! ប៉ុន្តែខេត្តខ្ញុំគឺនៅខេត្តព្រៃវែង

ក៖ យល់ហើយលោកតាក៏ប៉ុន្តែសព្វថ្ងៃលោកតាមានទីលំនៅ?

ខ៖ នៅស្រុកព្រះស្តេច

ក៖ សព្វថ្ងៃ?

ខ៖ អឺ ប៉ុន្តែវានៅក្នុងឃុំទៀត​ស្រុកមែនតែនៅក្នុងឃុំទៀត គឺឃុំជ័យកំពត ឃុំទូលាន

ក៖ ចាសយល់ហើយលោកតាក៏ប៉ុន្តែសព្វថ្ងៃលោកតានៅឯណានៅភ្នំពេញហ្នឹង?

ខ៖ នៅស្រែ

ក៖ នៅសង្កាត់អីគេ?

ខ៖ (លោកតាច្រលំ)

ក៖ នៅភ្នំពេញណាលោកតា?តើលោកតាមានទីលំនៅបច្ចុប្បន្ន?

ខ៖ អឺបច្ចុប្បន្នគឺនៅឯនុងដែរ

ក៖ ចុះចឹងលោកតាទៅវិញទៅមក?

ខ៖ អឺទៅវិញទៅមក !មករកស៊ីចឹងមកចឹងមក ដល់ពេលទៅវិញក៏ទៅចឹងទៅ ដល់ពេលស្អែកថ្ងៃភ្ជុំអីទៅវិញហើយ នៅដល់តែ២ថ្ងៃទៀត!

ក៖ អូចឹងលោកតាបានជិះស៊ីខ្លូទៅដល់?

ខ៖ អត់នោះទេទុកនៅឯហ្នឹង

ក៖ អូខ្ញុំស្មានតែ!

ខ៖ តេហៅឡានមកយក ឡាននៅភូមិយើងណា ចឹងបានយើងទៅចឹងទៅ ឡាននៅភូមិយើងមានតេចឹងទៅ ហើយបានដល់ហើយចឹងទៅ

ក៖ ហឹមចាស

ខ៖ ចឹងកាលពីមុនខ្ញុំបានជិះស៊ីខ្លូទៅតើ

ក៖ ចឹងហើយតើបានចំនាយពេលប៉ុន្នានដែរទៅ?

ខ៖ ទៅពីម៉ោង៤គឺម៉ោង៤ភ្លឺណា ដល់ម៉ោង៦បានដល់ផ្ទះ

ក៖ ចឹងបានជិះដែរចឹង!

ខ៖ បាទ! ដល់ពេលម៉ោង៦បានដល់ផ្ទះ! ចឹងតើមានស្គាល់អ្នកលឿងដែរឬទេ?

ក៖​ស្គាល់!

ខ៖ អឹ​តើមានស្គាល់ភ្នំឈើកាច់ដែរឬទេ?

ក៖ ចាស!

ខ៖ អឺហ្នឹងហើយនៅក្រោមហ្នឹងបន្តិច

ក៖ ចា!

ខ៖ ចឹងនៅក្រោមភ្នំឈើកាច់ហ្នឹងបន្តិច!

ក៖ ចាសលោកតា! ចឹងលោកតាបាននៅទីនោះហើយចឹងលោកយាយបាននៅតែម្នាក់ឯងចឹង?

ខ៖ នៅម្នាក់ឯង!

ក៖អូលោកយាយអើយ!

ខ៖ អត់នោះទេ ! នៅជិតៗគ្នាដែរហ្នឹង!

ក៖ ចឹង!

ខ៖​អាផ្ទះនៅជិតៗគ្នា តែថាគេទៅរកស៊ីចឹង បានទៅនោះអ្នកខ្លះបានទៅរតនៈគិរីហើយអ្នកខ្លះបានទៅស្ទឹងត្រែងអីចឹង! បានទៅធ្វើដីបានដាំដំណាំអីចឹងទៅណា

ក៖ ចាលោកតា!

ខ៖ ហើយបានមានបងប្អូនចឹងទៅក៏គេចេះហើយបានដីបន្តិចបន្តួចចឹងហើយក៏គេបានដាំដូចជាល្ពៅ ដាំជាដំឡូងអីចឹងទៅ ដល់ពេលរដូវធ្វើស្រែចឹងបានមកវិញ! បានទៅរកស៊ី

ក៖ ចាសនេះចឹងជាជីវិតណាលោកតាបានទៅវិញទៅមក

ខ៖ ចាស! បានទៅវិញទៅមកណានាង!

ក៖ ចឹងបានរយៈពេលប៉ុន្នានឆ្នាំដែរលោកតាបានប្រកបមុខរបរនេះហ្នឹង?

ខ៖​ខ្ញុំហ្នឹងហេស?

ក៖ ចាស!

ខ៖ និយាយរួមតាំងពីនៅសង្គម តាំងពីខ្ញុំនៅពីកំលោះ!

ក៖ អូចឹងមិនទាន់បានលោកយាយក៏នៅធាក់!

ខ៖ ហ្នឹងហើយ! ឈប់លោកយាយនុងក៏គាត់នៅឯភ្នំពេញដែរ គាត់បានមកនៅផ្ទះជាមួយនឹងមីង ដែលគាត់បានធ្វើជាគ្រូបង្រៀនហើយក៏គាត់បានយកមករស់នៅជាមួយ អឺ ដល់ស្រុកទទេសទតាសអីចឹងទៅ ដល់ពេលខ្ញុំបានចង់បានចឹងក៏ម៉ែក្មេកហ្នឹងក៏បានសុំកូនយកទៅវិញ ហើយក៏បានរៀបការអោយចឹងទៅ

ក៖ ចឹងលោកតារាល់ថ្ងៃបានប្រកបមុខរបរហ្នឹងតើលោកតាបានចិញ្ចឹមគ្រួសារបានមករហូត?

ខ៖ បាទ! មិនអីនោះទេ

ក៖ ចឹងអត់អីនោះទេលោកតា?

ខ៖ មិនអីនោះទេដោះស្រាយបាន!

ក៖ ចាស!

ខ៖ អឺថាវាមិនមាននោះទេ ក៏ប៉ុន្តែបានចេះដោះស្រាយរួច! ចេះតែដោះស្រាយទៅ ចេះតែធ្វើចឹងទៅ!

ក៖ ចឹងលោកតាដូចថាភ្ញៀវ គឺភ្ញៀវដែរជិះមានការធ្លាក់ចុះដែរឬទេ?

ខ៖ ខ្ញុំកាលដែលមិនទាន់មានកូវីដអីហ្នឹងមានអីនោះទេនាងរកបានណា​តាំងពីអត់មានកូនវីដគេផ្អាក់ហ្នឹងគឺតឹងរកណាស់ពៅអើយប្រឹងរកជួនបានជួនក៏អត់ ចឹងសព្វថ្ងៃហ្នឹងកុំតែបានអំណោយបងប្អូននៅភ្នំពេញគេចេះបានផ្តល់អោយបាយអោយទឹកអីចឹងទៅណា ចេះបានអោយចឹង បានប្រយួរនេងរនោងចឹងទៅណា ហើយបានសព្វថ្ងៃនេះរកមិនបាននោះទេ បានហ្នឹងដែរ បានបាយគេផ្តល់អោយហូបចឹង ហើយគេជូនអោយហូបចឹងទៅ ជួនថ្ងៃហ្នឹងមានចឹងទៅ ជួននៅថ្ងៃស្អែកមិនបានមកចឹងទៅ វាមិនទៀងដែរ ហើយកាលសព្វថ្ងៃហ្នឹងបានសម្តេចហ៊ុនសែននោះទេ គាត់ជួយណាស់ គាត់បានជួយឧបថ្ថមបាន៤ទៅ១០ថ្ងៃបាន៧ម៉ឺន ១០ថ្ងៃបាន៧ម៉ឺន ការពារគ្រែងលោថាយើងរកមិនបាន គឺបានលុយហ្នឹងហូបបាយ

ក៖ ចាស

ខ៖ ហើយដល់ពេលយើងរកបានចឹងលុយនុងយើងបានទុកចឹងទៅ

ក៖ ចាសលោកតា

ខ៖ បាទ!

ក៖ ចឹងសព្វថ្ងៃហ្នឹងលោកតាអត់សូវខ្វយនឹងថវិការប៉ុន្នាននោះទេហេសលោកតា?

ខ៖ អូមិនសូវបានស្គាល់ប៉ុន្នាននោះទេកូនអើយ

ក៖ ចឹងលោកតាសព្វថ្ងៃតើលោកតាមាននៅតែផ្គត់ផ្គង់គ្រួសារលោកយាយនិងកូនទៀតអត់?

ខ៖ ផ្គត់ផ្គង់បានតែទៅយាយ!

ក៖ ចឹងបានតែទៅយាយ?

ខ៖ អឺ!

ក៖ ចាស!

ខ៖ បានទៅយាយនុងបានលុយទៅ បានទៅផ្តល់ទៅយាយបានអីចឹងទៅ បានទិញម្ហូប ឈឺស្កាត់អីនៅពេលយប់ប្រលប់អីចឹងទៅ ដល់ចឹងបានលុយហ្នឹងគាត់បានទិញថ្នាំហើយបានពេទ្យអីគេចាក់ចឹងទៅណា អឺ! ដល់ចឹងបានទៅវត្តទៅអីចឹងទៅបានមាន១០០០០អីចឹងចូលបុណ្យដល់លោកបាន៤០០០ទៅ៥០០០ចឹងនៅដល់៥០០០អីទុកទិញម្ហូបអីបន្តទៀតចឹងទៅ ចឹងលោកបានធ្វើបិណ្ឌអីចឹងនៅថ្ងៃមុខអីលោកនិយាយចេះតែស្រគួ ទុកតិចច្រើន

ក៖ ចឹងលោកតាបានរកចំណូលនៅក្នុង១ថ្ងៃបានប៉ុន្នានដែរ?

ខ៖ ជួនអីបាន១០០០០ជួនអីបាន២០០០០អីហ្នឹងអស់ហើយ

ក៖ អូចឹងតើលោកតាបានបានចាយគ្រាន់ដេសចឹង?

ខ៖ ថាអត់មានហ៊ានចាយផងនាង តែថាថ្នាំមិនហ៊ាននឹងទិញជក់នោះផង! នោះតែថាថ្នាំជក់ប៉ុណ្ណឹងជក់ប៉ុណ្ណឹងតិចថាចោលនោះអត់ហ៊ានអោយអស់នោះទេ ហើយចឹងថ្នាំគេលែងអោយជក់ហើយក៏ប៉ុន្តែតានេះវាអត់អត់បាន ចឹងទៅ ក៏ទៅវិញបានរកដាក់នៅកន្លែងណាចឹងដូចជាជូរមាត់អីចឹងក៏ជក់១បឺតទៀតចឹងទៅ

ក៖ ចុះលោកតាសព្វថ្ងៃបានពិសារបាយប៉ុន្នានពេល?

ខ៖ ខ្ញុំវាមិនទៀងដែរហ្នឹង កាលណាឃ្លាននោះគឺហូបហើយក៏ប៉ុន្តែវាហូបវាមិនបានច្រើននោះទេ!

ក៖ ចឹងបានបន្តិចៗ

ខ៖ បានបន្តិចៗ

ក៖ តែថាមានដែលបានឈឺនោះទេលោកតា?

ខ៖ មិនដែលនោះទេ

ក៖ ចឹងអត់មានដែរឈឺ?

ខ៖ មិនដែរសោះ!

ក៖ អូល្អណាស់

ខ៖ គ្រាន់បើដែរមិនដែលឈឺសរសើរខ្លួនឯងនេះដែរនាងឯងមើល ហើយបើសិនជាឈឺនោះគឺទៅផ្ទះបាត់ហើយ

ក៖ មែនហ្នឹងលោកតា!

ខ៖ ចឹងអត់មានឈឺសោះ

ក៖ ចឹងតាំងពីដើមមកអត់មានដែរឈឺសោះ?

ខ៖ អត់ទេ ! បើសិនជាឈឺដែរនោះគឺថាវាឈឺក្តៅរងារអីចឹងបន្តិចចឹងដែរវាមិនអត់នោះទេណា! វាធម្មតាៗចឹងទិញតែថ្នាំអីបន្តិចបន្តួចចឹង

ក៖ ចាសល្អមែនទែន! ហើយចឹងមកដល់ពេលលោកតាបានធាក់កង់អីចឹងហើយបានហាត់ប្រាណណាលោកតា!

ខ៖ អឺ

ក៖ ហាៗ

គ៖ ដូចហាត់ប្រាណអត់មានអ្នកណាគេដូចអ្នកធាក់ស៊ីខ្លូនោះទេ

ខ៖ មែនហ្នឹងហើយ

ក៖ ហាត់ប្រាណ

ខ៖ ហ្នឹងហើយឡើងចូលទៅផ្សារចឹងបានធាក់១សន្ទុះ ដឹកទៅ១ម៉ូយហ្នឹងបែកញើសហើយចេញ ទៅហើយ ធម្មតាទៅ!​ចឹង!

ក៖ លោកតាល្អមែនទែនដែរលោកតាអត់ឈឺ

ខ៖ បាទមិនដែលឈឺនោះទេ!

ក៖ ចឹងលោកតាអើយលោកតាចឹងកាលពីដើមស៊ីខ្លូនេះលោកតាបានធ្វើដោយខ្លួនឯងឬក៏ទិញគេ?

ខ៖ ខ្ញុំទិញគេនោះទេនាង!

ក៖ អូ

ខ៖ កាលនុងនៅទួលទំពង់ណានាងខ្ញុំទិញ!នៅកាលនុងពូរបស់ខ្ញុំគាត់មានស៊ីខ្លូន១២ គាត់មានស៊ីខ្លូនៅទួលទំពង់ដែរណា!គាត់១២ចឹងគាត់ថាក្មួយអើយ បើសិនជាខែហ្នឹងធ្វើស្រែហើយទំនេរ ចឹងទៅធាក់ទៅយកលុយចាយ ហើយយកទៅធាក់បានប៉ុន្នានយកទៅអញមិនគិតឈ្នួលអីនឹងគេនោះទេ! កាលនុងស៊ីខ្លូតែ១ថ្ងៃបានតែប៉ុន្នានរយហ្នឹង! តែ១០រៀល តែហេសមិនបាន១០រៀលនោះផង បានតែ៥០០ផង

ក៖ ចឹងបានតែ១ថ្ងៃ៥រៀល

ខ៖ អឺ៥រៀលលុយកាលពីដើមហ៎!

ក៖ ពីណាទៅណាដែរ១ថ្ងៃហ្នឹង?

ខ៖ ពីទួលទំពងនុងមកផ្សារដើមស្កូវ!

ក៖ ហឹម

ខ៖ មកពីផ្សារដើមស្កូវមកផ្សារដើមគរ

ក៖ ចាស

ខ៖ ហើយចឹងបានមកផ្សារថ្មីអីចឹងទៅ

ក៖ ចាស! ចឹងបាន៥០០នុងហេសលោកតា?

ខ៖ អត់នោះទេ អាហ្នឹងបាន១កន្លែងៗទៀតចឹងទៅ ដូចថាបានចេញពីទួលទំពងមកពីផ្សារដើមស្កូវចឹងដឹងថាបាន៥០០ អឺចឹងបានចេញពីផ្សារដើមស្កូវមកដល់យើងបានដឹងថា៥០០ទៀត

ក៖ ចាស

ខ៖ ដល់ចឹងបានទៅអូឡាំពិកអីបាន៥០០ទៀតចឹងណា

ក៖ ចឹងបានពីណាបានឆ្ងាយជាងគេ តើពីណាដែរលោកតាបានយកបានថ្លៃជាងគេ?

ខ៖ យកបានថ្លៃជាងគេពីផ្សារថ្មីពីទួលទំពងមកផ្សារកណ្តាលនោះគឺថាឆ្ងាយជាងគេហើយ

ក៖ ចឹងតើលោកតាយកប៉ុន្នានដែរ?

ខ៖ យក១០រៀល!

ក៖ ហាក់កាលមុនណាលោកតា!

ខ៖ អឺហ្នឹងហើយកាលនុងហ្នឹង១០រៀល!

ក៖ ដល់១០រៀលកាលនុងស្មើប៉ុន្នានលុយខ្មែរ?

ខ៖ ១០រៀលនុងស្មើប៉ុន្នាននោះទេ កាលពីដើមចឹង៥រៀល ដល់ពេល៥រៀល២ដងចឹងវាមិន១០?

ក៖ អូចឹង១០០០ហេសលោកតា?

ខ៖ អឺ ហ្នឹងហើយ១០០០ បើសិនជាលុយឥឡូវនេះថា១០០០ហើយហាៗ

ក៖ ហាៗ!

ខ៖ ១០០០ហ្នឹង!

ក៖ ហើយចុះមកដល់ពេលឥឡូវនេះតើលោកតាយកគេបានប៉ុន្នានដែរ?

ខ៖ អូបាន៥០០០ទៅ១០០០០

ក៖ ពីផ្សារថ្មីទៅណា?

ខ៖ ពីផ្សារថ្មីយើងទៅផ្សារទួលទំពង់នោះបានទៅ!

ក៖ ចាស!

ខ៖ បាទ! ហើយម៉ូតូ​ចឹងឥឡូវនេះគេមិនចង់ជិះនោះផង គេជិះរម៉ាក់ អាផាសអែបអីគេនេះ!

ក៖ ហា!

ខ៖ ចឹងបានថា៥០០០គេជិះហ្នឹងវិញ!

ក៖ ចឹងលោកតាបានរកភ្ញៀវអីដែរបានច្រើនជាភ្ញៀវបរទេសហេស??

ខ៖ហ្នឹងហើយបើសិនជាបានគឺបានភ្ញៀវដែរគេបានទៅលេង នៅសារមន្ទី យើងនៅត្រង់ឡូទឹកស្អុយទៅនេះនុង

ក៖ ចាលោកតា!

ខ៖ អឺបានដឹកម៉ូយពីនុងទៅ គេយកស៊ីខ្លូប៉ុន្នានដូចថាបាន៤០ទៅ៥០អីចឹងណា

ក៖ ៤០ដុល្លា?

ខ៖ អត់ទេ ៤០ស៊ីខ្លូណា!

ក៖ អូ!

ខ៖ ហឹមចឹងយើងបានទៅ១ដងបាន៤០គីឡូ

ក៖ ៤០គីឡូ!

ខ៖ អឺ!

ក៖ ចឹងតើយើងយកអីគេវាស់ដែរ?

ខ៖ អាហ្នឹង! អត់មានយកអីគេពីនោះទេ ដូចថាអាហ្នឹងសមាគមន៏គេយកលុយ

ក៖ អូ!

គ៖ គេយកស៊ីឡើងពាក់កណ្តាលហើយ!

ក៖ អូយល់ហើយលោកតា!

ខ៖ គេស៊ីលើយើងឡើងពាក់កណ្តាលទៀត!

ក៖ អូចឹងមានន័យថា!

ខ៖ ឧទាហរណ៏ថាសមាគនគេយក១០០ចឹងអឺ ទុក៥០អោយយើងចែកគ្នាហើយគេស៊ី៥០ហ្នឹង

គ៖ ចឹង១ម៉ោង៣ដុល្លាគេអោយយើងតែ៦០០០ក៏បានដែរ

ក៖ ហឹម!ប៉ុន្តែយើងបានលុយពីសមាគនគាំទ្រ?

ខ៖ ហ្នឹងហើយកុំតែបានអាហ្នឹងហើយដែលរឿង ដូចកាលយើងបានដឹកអីចឹងទៅណាបរទេសហ្នឹង គេបានអោយ៤ទៅ៥រៀល ហើយខ្លះគេបានចិត្តល្អអីចឹងបានអោយដល់១០រៀលអីចឹងទៅ បានអាហ្នឹង។

ក៖ចាស

ខ៖ ហើយបានសម្តេចគេជួយឧបថ្ថមចឹង១ថ្ងៃទៅ១០ថ្ងៃបាន១០ម៉ឺនទៅ៧ម៉ឺនអីចឹងទៀត!

ក៖ ចាស

ខ៖ ហ្នឹងហើយបានតែប៉ុណ្ណឹង

ក៖ ចាសចឹងសមាគមហ្នឹងគឺគ្នាឯងហេសលោកតា?

ខ៖ គ្នាឯង! គ្នាយើង

ក៖ ហើយចុះតើគាត់ម៉េចបានបង្កើត?

ខ៖ គាត់ទិញពីគេគា់តបានទិញពីហ៊ុនសែនដាច់ណា

ក៖ ហាក់!

ខ៖ ចឹងគេបានទិញមុខដាច់ចឹងណា

ក៖ អូ! លោកតា!

ខ៖ដូចថាហ៊ុនសែនគាត់បានបង្កបង្កើតហើយដូចថាអោយមានចេញជាសមាគមមួយចឹងទៅណា!

ក៖ ចាស!

ខ៖ ដល់ចឹងបានចែករស់គ្នាអីចឹងទៅ! ហើយចឹងបានគ្រូសម្បត្តិហ្នឹងទិញដាច់ចឹងតែម្តង! កុំអោយរញ៉េរញ៉ៃអីទៀត!

ក៖ ចឹងដល់ពេលបានភ្ញៀវមកគឺគាត់បានអោយមកដល់សមាគមហើយចែកគ្នាអីចឹងទៅណ៎?

ខ៖ បាទ!

ក៖ ចាស!

ខ៖ ចំណូលរបស់គេ១ខែគេចូលបានរាប់លានទៅហើយនាងអើយហើយយើងនេះបានគ្នា១០០ហ្នឹងហើយបើសិនជាយើងពូកែយើងបានគ្រាន់តែ១០០០អីចឹងហ្នឹង ដល់ពេលបាន៧០០ទៅ៨០០ បានចែកគ្នាបាន១ខែអីហើយដល់ពេលគេនៅក្នុង១ខែឡើងបានជាប់ឡើងរាប់លានចឹងណា​ដល់ពេលយើងនេះ! ដូចជានាងបានសួរចឹងត្រូវហើយ មានមុខរបរអាជីពកាលពីដើមមកចឹងអាជីពយើងមានអ្វីខ្លះចង់ចឹងណា ហើយដល់ពេលរាយការណ៏ប្រាប់នាងឯងចឹងបានដឹងច្បាស់លាស់ហ្នឹង ហើយដល់ពេលមិនជឿសួរអ្នកស៊ីខ្លូទាំងអស់ចឹងទៅតែថា១មិនបាននោះផង រឿងតែមួយហ្នឹង បើសិនជាមានមុខរបររកនោះឈប់ហើយ

ក៖ ឈប់ហើយ លោកតា!

ខ៖ រ៉យ!ដល់ពេលចាស់ទៅវារ៉យនៅកន្លែងហ្នឹង(លោកតាបានអង្អែលចង្កង់)

ក៖ រ៉យជើងហេស?

ខ៖ រ៉យជើងចឹងមានមិនបានទៅឈឺស្កាត់អីនោះទេបានទៅរួយជើងវិញហើយដល់ពេលយប់ឡើងដេកឡើងរ៉យនៅត្រង់ហ្នឹងណា កាលពីដើមយើងនៅក្មេងដូចជាមិនសូវអី ដល់ពេលយើងចាស់ចឹងទៅដូចជាវាមិនសូវអីចឹងណា ដល់ពេលថយអាឆ្អឹងសរសៃរយើងហ្នឹងវាពុក វាយឺតអស់ដែរហើយ

គ៖​គ្រឿងក្នុងវាចាស់អស់ដែរហើយ!

ក៖ អឺ ចឹងគ្រឿងក្នុងវាចាស់អស់ដែរទៅហើយ!

ខ៖ ហឹម

ក៖ ចឹងដល់ពេលយប់ឡើងឈឺ?

ខ៖ ឈឺ! មានប្រែកូលា១ដងហ្នឹងវាវិតឡើងជាប់ទៅហើយ ចេះតែរិតចឹងទៅប្រាប់ត្រង់តែម្តង។

ក៖ ចាសហើយចឹងតើមានទៅពេទ្យមើលដែរឬទេ?

ខ៖ ទេ ដល់ពេលវាមិនឈឺមិនដឹងថាត្រូវទៅធ្វើអីបើសិនជាយើងទៅហើយវាមិនដឹងថាត្រូវដឹងអីដ៏ដែរចឹង ដល់ពេលអត់ឈឺដែរនិយាយរួមទៅ គឺបើសិនជាប័ណ្ណបសសនោះមាន! ពេលយើងឈឺគឺថាសម្តេចអោយមានប័ណ្ណបសសទៅពេទ្រ! ពេទ្របង្អែកនៅជិតផ្ទះក៏មាន ដូចថាទើសគេទើសឯងចឹងណា ដូចថាបើសិនជាគេមានគេគ្រោះថ្នាក់អីចឹង គាត់ជួយ គាត់ដឹង បានធូចឹង!   
ក៖ លោកតាចឹងទាក់ទងជាមួយនឹងការធាក់ស៊ីខ្លូនុងដែរ លោកតាបើសិនជាឈប់ទៅ តើលោកតាមានចង់់ធ្វើអ្វីគេវិញ?

ខ៖ សំរាកទៅចាស់ហើយនាង សំរាកណា អត់មានធ្វើអីគេទៀតនោះទេ ព្រោះអីចាស់ហើយ

ក៖ ចឹងទៅស្រុកជាមួយនឹងយាយហេស?

ខ៖ បាទ! ហ្នឹងហើយទៅធ្វើស្រែអីបន្តិចបន្តួចហើយចិញ្ចឹមមាន់ ចិញ្ចឹមទាអី តាមមុខព្រួញរបស់យើងស្រាលៗណា!

ក៖ ចាស

ខ៖ បាទ

ក៖ លោកតាកាលពីពេលមុនដំបូង តើលោកតាមានបានចាប់អ្វីជាមុខរបរធាក់ស៊ីខ្លូ?

ខ៖ វាអត់មានអីដូចជារាយការណ៏ប្រាប់នាងចឹង!

ក៖ ចឹងអត់មានថាស្រលាញ់ហើយចង់?

ខ៖ យើងវាក៏ស្រលាញ់ចឹងដែរ ថារកអាហ្នឹងវាដូចជាម្យ៉ាងដែរ! វាបញ្ចេញកំលាំងកាយហើយវាឆាប់បានលុយ!

ក៖ ហឹម

ខ៖ ចឹងបានថាវាអាចហ្នឹងចិញ្ចឹមឆ្នាំងទាន់ចិត្ត!

ក៖ ចាស!

ខ៖ មើលឃើញចឹង

ក៖ ចឹងមិនមែនលោកតាបានឃើញគេជិះចឹងទៅមិនមែនលោកតាមើលតាគ្នាហើយចង់រកស៊ីដែរហេស?

ខ៖ អឺ! បានមើលឃើញគេចឹងហើយក៏បានចង់ធ្វើដែរ ចិត្តយើងក៏ចង់ដែរថាអឺ នៅផ្ទះមិនសុខនោះទេ ឃើញគេចង់ទៅចឹងទៅក៏ដូចថាឯងធាក់ពីសង្គមដែរ ដូចថាបានចង់សប្បាយជាងផង ព្រោះអីបានឃើញគេធាក់ទាំងវ៉ូងៗទាំងខ្សែៗ!

ក៖ ចាសហ្នឹងហើយ

ខ៖ ដល់ពេលចឹងទៅឃើញថាដូចជាសប្បាយម៉េចដែរ​ ហើយអត់មានហត់វិញ!

ក៖ ហឹមចាស

ខ៖ ដល់ពេលចឹងដល់តាមគ្នាចឹងអត់មានហត់វិញ

ក៖ អត់ហត់វិញចាស

ខ៖ ហឹម

ក៖ ចុះលោកតាដលពេលភ្លៀងមកតើធ្វើយ៉ាងម៉េចដែរទៅ?

ខ៖ ដល់ពេលភ្លៀងមកចឹងហើយក៏រកអ្វីមកគ្រប

ក៖ ហើយចឹងលោកតាគេងនៅក្នុងហ្នឹង?

ខ៖ អត់នោះទេ! រកកន្លែងស្រួលបួលចឹងទៅហើយយើងចង់អង្រឹង!ចង់អង្រឹង ហើយបានទាញកៅស៊ូវែងចឹងហើយបានយើងគេងលើស៊ីខ្លូចឹងទៅ។

ក៖ ចាសលោកតា!

ខ៖ ធម្មតានោះទេដែរ!

ក៖ ចឹងនៅកន្លែងនុងគេអត់មានហាមឃាត់ដល់លោកតានោះទេ តើមានគេហាមឃាត់លោកតាអត់អោយឈប់មានដែរឬទេ?

ខ៖ នៅកន្លែងខ្លះបើសិនជាចង្អែតអីចឹងក៏គេសុំចឹងទៅនៅកន្លែងនុងរកកន្លែងទៀតចឹងទៅ

ក៖ ចាស

ខ៖ ហើយមានខ្លះគេក៏ល្អដែរថា អូតាសូមសំរានទៅ

ក៖ ហឹម!

ខ៖ ចឹងមើលថាយ៉លណាល្អៗចឹងក៏សំរានចឹងទៅ បើសិនជាមានអង្រឹងក៏ចង់ចឹងទៅ ជូនអីគេនៅពេលយប់ចឹងគេអោយអីៗបានហូបដែរដូចជានំចំណីអីចឹង។

ក៖ ចាស!

ខ៖ គេចិត្តល្អច្រើនជាងអ្នកអាក្រក់ !

ក៖ ហឹម!

ខ៖ ដល់ពេលខ្លះចឹងបើសិនជានៅភ្នំពេញហ្នឹងមានន១០០០អីមានតែ១០០នោះទេដែលអាក្រក់ នៅក្នុង១០០០ណា។

ក៖ ចាសចឹងលោកតាជួបមនុស្សល្អៗច្រើនដែរណា!

ខ៖ បាទហ្នឹងហើយជួបមនុស្សល្អៗបានច្រើនណាស់! អោយអាវអោយខោហើយដូចថាឃើញយើងវាមិនសូវមាន អាវខោយប់អីចឹងទទឹកអីចឹងណាអា! អោយអាវហើយថាតាអើយខ្ញុំជូនខោអាវ១កំផ្លេនេះស្លៀកទុកនៅពេលយប់អីផ្លាស់ប្តូរអីចឹងទៅ ហើយដល់ពេលខោអាវចឹងៗគឺថាហ៊ុនសែនគេជំនួយហើយ ក៏ប៉ុន្តែស្លៀកទៅវាស្រទឹកដល់ចឹង ជូន! ដែលគេប្រើ១ទឹកៗហើយអី អឺមកអង្កការយើងខាងតាសែនហ្នឹង ខាងឧញ្ញាអីហ្នឹងសុតតែគេមានកៅស៊ូហើយ ជួយដែរ អាវភ្លៀងខោភ្លៀងមាន ។

ក៖ ចាស!

ខ៖ បាទអង្រឹងអីសុតតែគាត់ជួយតើ!

ក៖ ចាសលោកតា!

ខ៖ មានជួយៗ!

ក៖ ចឹងលោកតាពេលដែលមកហ្នឹងបានប្រកបមុខរបរអីបានយូរឆ្នាំហើយតើលោកតាមានដែលជួបហេតុការណ៏អ្វីដែលធ្វើអោយលោកតាលំបាកឬក៏បានជួបនឹងហេតុការណ៏អីអសន្តិសុខដូចជាមានចោលឬក៏បានធ្វើអោយលោកតាបានចាំមកដល់ពេលឥឡូវនេះចាំមិនភ្លេចដេស?

ខ៖ កន្លងទៅវាមាន គឺថាមានអាកាវ អីវាមក យើងរកលុយបានបន្តិចបន្តួចចឹងវាមកខ្វេសវាមកខ្វាយចឹងណា អឺមមាន។

ក៖ អូ!

ខ៖វាមាន!

ក៖ ចុះចឹងកាលមុនហ្នឹងតើលោកតាភ័យដែរឬទេ?

ខ៖ ធម្មតា!

ក៖ អូ!

ខ៖ ចុះបើសិនជាដេកជាប់ៗគ្នាវ៉ូងៗចឹងធម្មតា អឺវាគេយកបានគឺថាគេយកបានតែអានេះទៅដេកនោះទៅដេកនេះនោះទេ! ដល់ពេលចឹងនៅពេលយប់យើងដេកល្មើយយើងអត់មានដឹងនោះទេណា!វាទៅរកអាអង្រឹងម្នាក់ឯងចឹងវាទៅចឹង! វាសៀត! ខ្លះកាលនុងណានាងវាមានឡាមវាវះយកកប៉ាវកាបូបបើសិនជាដាក់ចឹងអីយើងអត់ដឹង

គ៖ ចឹងកាលមុនអីគេវះយកអស់ហើយ

ខ៖ គេវះយកអស់ហើយដូចនៅផ្សារថ្មីអី ផ្សារកណ្តាលអីតាមយ៉ាបៗអីគេយកអស់! ដល់ពេលក្រោយមកនាំគ្នាដេកវ៉ូងៗចឹងទៅ! ហើយចឹងវាដូចថាបានបាត់ដែរ!វាខ្លាចគេធ្វើបាប វាខ្លាចគេចាប់ចឹងក៏រត់អស់ចឹងទៅ

គ៖ ឥឡូវគេចាប់អស់ច្រើនណាស់

ខ៖ អូ! កាលជំនាន់នុងនាងអើយ! ខ្ញុំនៅរកស៊ីវាដេញកាប់គ្នាដូចជាគោនៅតាមហ្នឹង

ក៖ ចឹងលោកតាព្រឺណាស់

ខ៖ សុតតែដាវហើយដល់ខ្ញុំនេះវាព្រឺដែរនុងណា!

ក៖ ចាស

ខ៖ ហើយបើសិនជាវាសុំ១០០០ទៅ២០០០អីអោយវាទៅភ្លាម

ក៖​អូ

ខ៖ ថាតាៗសុំលុយ១០០០ទិញថ្នាំជក់ចឹងអោយភ្លាមទៅ អូកូនយកទៅកូនតាឪថ្ងៃហ្នឹងបានតែ៥០០០ចឹងយក២០០០ទៅកូន! ដល់ពេល៣០០០គឺទុកហូបបាយ! អឺអរគុណហើយអរគុណហើយក៏ទៅទៀតចឹងទៅ កុំថាងែងងាងជាមួយនឹងវា

គ៖ ចឹងបានថាធ្វើចាញ់វាទៅ

ខ៖ ធ្វើចាញ់វាទៅ ព្រោះអីដាវវាឡើងវែងៗប៉ុនេស! ដេញកាប់គ្នាវាហើយធ្លាក់ទឹកអស់ហើយហែលទឹកទៅខាងនេះខាងនោះ

ក៖ អូចឹងលោកតាបានឃើញផ្ទាល់ភ្នែកដែរ?

ខ៖ ហេសឃើញផ្ទាល់ៗណា! ធ្លាក់ទឹកណា ហើយគ្នាវាឡើងទាំងវ៉ូងៗ ចឹងមកដល់ពេលឥឡូវនេះលែងមានហើយ នៅកាលនុងណា ដូចថាវាមានបក្សពួកវាដូចថាវាមានអាណាឈ្នះចឹងវាដេញទំលាក់ទឹក ដេញកាប់

ក៖ ចឹងកាលនុងឆ្នាំណាដែរលោកតា?

ខ៖ កាលដែលយើងបែកហើយនុង!

ក៖ ចឹងកាលជំនាន់ប៉ុលពតហើយ?

ខ៖ ហ្នឹងហើយកាលជំនាន់ប៉ុលពតហើយហ្នឹង

ក៖ ចឹងកាលពីជំនាន់ប៉ុលពតតើលោកតាគេជម្លាស់ទៅឯណាដែរ?

ខ៖ ខ្ញុំហេស!

ក៖ ចាស

ខ៖ ខ្ញុំនៅមូលដ្ឋានអត់មានទៅឯណានោះទេ

ក៖ ចឹងអត់មានទៅឯណានោះទេ

ខ៖ បាទ

ក៖ ចាចឹងតើគេបានប្រើលោកតាអោយធ្វើអ្វីដែរនៅកាលនុង?

ខ៖ ឡើងត្នោត!

ក៖ ហាស

ខ៖ សុតតែលំបាកទៀតនាងអើយ!

ក៖ អូចឹងឡើងខ្ពស់

ខ៖ អូឡើងខ្ពស់ណាស់ក៏ប៉ុន្តែខ្ញុំលំបាកហើយចឹងចេះតែបានទៅ គេអោយឡើង១០ដើមនៅក្នុង១ថ្ងៃ អត់មានអោយធ្វើអីគេទៀតនោះទេ ដល់ចឹងនៅក្នុង១ថ្ងៃចឹងគេបានអោយ១០ដើមដេរ! ហើយចឹងអត់មានការងារអីគេទៀតនោះទេដល់ហើយពីនុងមកគេដឹងថាខ្ញុំនៅទន្លេហើយចេះដឹងចឹងគេអោយខ្ញុំទៅខាងទន្លេ នាំត្រី ខ្ញុំកាលនុងធ្វើនុងស្រួលហូបណាស់អត់មានអីនោះទេ គ្រួសាររបស់ខ្ញុំស្រួលហូបណាស់ត្រីហូបឡើងម៉ាសំលាញ់ហើយអង្កគេបានចាត់ចែងគ្នាអោយ១តៅហើយដាំបាយអីដាំចឹងទៅ។

ក៖ ចាស!

ខ៖ ដល់ចឹងបានត្រីយកមកតាមសហករ ដឹកពីទន្លេមកចូលមកផ្ទះហើយមកផ្ទះចឹងយើងដើរតាមសហករចឹងហើយមកដឹកត្រី! ម៉ាក្នុង១តោនហ្នឹងសហករយក២០០គីឡូ ហើយនោះយក២០០គីឡូយកទៅ យើងដឹងជញ្ជូនអោយដល់គេចឹងទៅ ហើយចឹងត្រីយើងហូបយ៉ាងម៉េចក៏ហូបចឹងទៅរួចខ្លួនខ្ញុំ ១ក្រុមគ្រួសាររបស់ខ្ញុំរួចខ្លួនទាំងអស់ ហើយអត់មានអាពតធ្វើបាបទៀតនោះទេ! អត់មកសំឡុតសំហែងគំរាមកំណត់ស្ទូងដកថ្ងៃត្រង់ថ្ងៃរសៀលអត់នោះទេ ព្រោះអីម៉ាក្រុមគ្រួសាររបស់ខ្ញុំគេធ្វើការគេធ្លាប់ណា ធ្វើសកម្មៗណាស់នាងអើយ!! ហឹមឡើងឧបមាថានង្គល កាលជំនាន់នុងយើងភ្លឺឡើងបានទៅស្ទូង ជំនាន់ប៉ុលពតម៉ោង៤ទៅនង្គលចេញហើយយើងក៏ទៅដែរ ស្ទូងនៅតាមក្រោយគេភ្លឺឡើងដឹងថាហើយអស់ ហើយៗចឹងដេញជើងគ្នាទៀតហ៎ សហករនោះធ្វើយឺតហើយសហករនេះធ្វើលឿន ដេញជើងដល់ពេលក្រោយមកគេក៏លឿនដូចយើងហើយយើងក៏លឿនដូចគេ! លែងសូវ ដូចថាប្រធានសហករលែងសូវហ៊ានមាត់ដល់យើងហើយព្រោះអីឃើញធ្វើខ្លាំងៗណាស់

ក៖ ហឹម

ខ៖ ធ្វើការខ្លាំងណាស់នាងអើយ! លីងតែពោតដាក់ថ្នក់ហូប! ស្រីៗហ្នឹងហើយស្ងោរពោតកំបោរ

ក៖ អូ

ខ៖ ដល់ចឹងស្ងោរពោតកំបោរនុងឡើង១ថ្នក់ៗ!

ក៖ ចឹងបានមានកំលាំងធ្វើទៀតលោកតា!

ខ៖អឺមានឬមិនមែនអីគឺចេះតែធ្វើចឹងទៅ ព្រោះអីរបស់យើងបានដាំឯជនរបស់យើងចឹងហ្នឹងយើងស្ងោរចឹងទៅគេអោយយើងយកទៅស្ងោរហើយយកទៅហូបដោយខ្លួនយើងចឹងទៅ! ហើយដល់ពេលបានច្រើនចឹងទៅបានយើងគាស់យកទៅដាក់អង្កបាន១ល្បី២ល្បីអីចឹងទៅ

ក៖ ចាសចឹងតើគេអត់មានដែលបានធ្វើបាបអីដល់លោកតាដូចជាវ៉ៃលោកតាអីដេស?

ខ៖ អូ! អត់នោះទេ អត់ទេ គេមិនដែលបានធ្វើការអីធ្ងន់នោះទេ

ក៖ ចុះការហូបចុះអីនោះលោកតា?

ខ៖ បើសិនជាហូបចុកអីនោះគេជាធម្មតា

ក៖ ចឹងបបរ?

ខ៖ អឺបបរតែថាគេ ខ្ញុំវាមិនសូវបានហូបបបរនោះទេបើសិនជានិយាយអោយចំទៅ ព្រោះអីគេច្រើនតែបានចែកអង្កអោយដាច់ព្រោះអីបានត្រីនៅខាងទន្លេ

ក៖ អូចឹងបានត្រីពិសារ?

ខ៖ បាទហ្នឹងហើយ! បានត្រីហូបចឹងទៅរហូតបានកូនចៅយើងហូបទៀតហ៎ យើងបានប្រឡាក់ឡើងពេញៗចឹងហើយដាក់នៅក្នុងកេសគេយកទៅដាក់គ្រាប់នោះ! ដល់ចឹងយកមផ្ទះ

ក៖ ចឹងដាក់នៅកេសគ្រាប់បែក?

ខ៖ បាទហ្នឹងហើយ! ដាក់នៅកេសហ្នឹង!

ក៖ ចឹងគេអោយយើងយកទៅដាក់ត្រី?

ខ៖ អឺ! គេយកទៅបាញ់អស់ហើយគ្រាប់ហ្នឹង! ដល់ចឹងយើដាក់អាហ្នឹងមកគេស្រណុកលាក់ស្រណុកលាមអីចឹងទៅ

ក៖ ចាសហើយចឹងតើជីវិតរបស់លោកតាមានការលំបាកយ៉ាងម៉េចដែរកាលនុង?

ខ៖ ខ្ញុំពេលនុងគឺថាលំបាកគឺថាបានក៏ថាមិនលំបាកក៏ថាបាន! មិនលំបាកក៏ថាបានគឺថាវាម្យ៉ាងវិញព្រោះអីវាបានម៉្យាងហើយ! វាធ្លាប់លំបាកហើយដល់ចឹងវាលែងលំបាកវិញ នែករាងថាដូចជាស្រួលវិញណា។

ក៖ ហឹម

ខ៖ គេអោយឡើងត្នោតតែ១ព្រឹក១០ដើមចឹង! ដល់ពេលល្ងាចឡើងអស់មានធ្វើអី ចឹងស្រួល

ក៖ ចឹងឡើងតែ១០ដើម!

ខ៖ គេឡើងអោយ១០ដើមរបស់គេ

ក៖ ចឹងគេអោយកែបយកទឹកត្នោតដែរ?

ខ៖ អត់នោះទេ កាប់តែស្លឹកត្នោតទំលាក់មកក្រោមអោយគេ មានគេអ្នកលីមានអ្នកសែនអីមកទៀត

ក៖ ចឹងលោកតាអត់មានដែលថាអត់ស្រួលខ្លួនអីនោះទេ?

ខ៖ អត់ទេ! អត់មានដែរទេ

ក៖ ចឹងល្អមែនទែនថា ចឹងអឺ!លោកតាកាលសម័យប៉ុលពតហ្នឹង តើលោកតាមានបានឃើញកាលនុងតើលោកតាមានគ្រួសារនៅជុំគ្នាដែរឬទេ?

ខ៖ នៅជុំទាំងអស់!

ក៖ ចឹងអត់មានគេយកទៅសម្លាប់អីនោះទេ?

ខ៖ អត់ទេ អត់មានទេ!

ក៖ ចឹង

ខ៖ និយាយអោយពិតគឺមានអាពត គេយកទៅសម្លាបនោះទេ! គឺថាកូនចៅរបស់ខ្ញុំគឺថាកូនចៅរបស់ខ្ញុំមានគេយកទៅសម្លាប់នៅសម័យប៉ុលពតនោះទេ។

ក៖ ចឹងលោកតាមានដែលអឺ​ដូចថាមានអោយលោកតាធ្វើអ្វីដែលលោកតាអត់មានចង់ធ្វើតើមានដែរឬទេ?

ខ៖ អូអត់នោះទេ! អត់មានប្រកែកនោះទេ

ក៖ ចឹងដឹងថាអោយពីធ្វើគឺបានដឹងពីទៅហើយ?

ខ៖ ដឹងតែពីធ្វើរបស់គេដឹងថាគេអោយធ្វើអីដឹងតែពីធ្វើ តែខ្លាចតែគេអោយធ្វើហើយយើងធ្វើវាមិនរួច! ដល់ហើយចឹងយើងមើលថាគេអោយយើងធ្វើកាប់អីឬក៏ដាំដំឡូ ឬក៏ថាបានធ្វើអីគេ១ទៅរួចចឹងណា គឺថាបានទៅរួចទាំងអស់

ក៖ ចឹងលោកតាមានដែរលួចគេដើម្បីចិញ្ចឹមក្រពះខ្លួនឯងដែរឬទេ?

ខ៖ អត់នោះទេ!

ក៖ ចឹង

ខ៖មានប៉ុន្នានហូបប៉ុណ្ណឹង!ហើយដល់ពេលខ្ញុំ គឺថាបានខ្ញុំរកធ្វើចឹងមានបានហូបហើយចឹងតើទៅលួចគេធ្វើអី?

ក៖​ចាសត្រូវហើយលោកតា! ចឹងនៅពេលនុងដូចថាអត់យើងឃ្លានខ្លាំង

ខ៖ បើសិនជាយើងឃ្លានខ្លាំងលួចប៉េះរបស់គេអីនោះអត់នោះទេ សុខចិត្តអត់ គ្នាយើងដាំដូចគ្នាចឹងសុំគ្នាយើងទៅ! គេអោយយកចឹងទៅ បើសិនជាគេមិនអោយនោះក៏អត់ចឹងទៅ។

ក៖ លោកតាបើសិនជាលោកតានៅក្នុងសម័យប៉ុលពតនុងតើមានដែលធ្លាប់ឃើញប៉ុលពតយកមនុស្សយកមនុស្សទៅស្លាប់ចោលផ្ទាល់នឹងភ្នែកលោកតាដែរឬទេ?

ខ៖ អូ ឃើញនៅជិតផ្ទះរបស់ខ្ញុំ!

ក៖ អូប៉ុន្នាននាក់ដែរទៅ?

ខ៖ ដាក់សុតតែលើខ្វាចេះទៀត

ក៖ ចឹង

ខ៖ យកទៅវ៉ៃចោលដាក់សុតតែភ្លើងខ្វាទៀត

ក៖ ចឹងភ្លើងខ្វា?

ខ៖ ដាក់សុតតែភ្លើងខ្វាហើយអោយដើរទៅត្រង់គ្នា!អោយឡើង១ជួរចឹងយកទៅដើរទៅ នៅផ្លូវរទេះបានកាត់ឡើង១កង់ចេះ! ដាក់ឡើងម៉ោកៗគ្មានស្អីនោះទេ! អូយអាយអីនោះទេ ធ្លាក់ចូលឡូ!

ក៖ ចឹង

(និយាយខាងក្រៅចូល)

ខ៖ ចឹងកាលនុងវាបានវ៉ៃចឹងមែន វាវ៉ៃមិនអោយយើងដឹងដូចថាអ្នកណាគេខុសមួយចឹង យប់ហ្នឹងយកទៅបាត់ ហើយហ្នឹងខ្ញុំឃើញជាក់ស្តែងអត់មានហ៊ាននិយាយអីនោះទេ​ដល់ពេលអ្នកណាឃើញហើយនិយាយមកវិញចឹងបែកការណ៏គេ​ គេវ៉ៃយើងទៀត។

ក៖ ចាសត្រូវហើយ

ខ៖ អត់បាននោះទេ

ក៖ ត្រូវហើយចាស ចឹងនៅពេលនុងអឺ លោកតាដឹងរឿងហ្នឹងហើយលោកតាអត់មានហ៊ាននិយាយអីនោះទេនេស?

ខ៖ អត់នោះទេ! ដឹងបានថាក្រុមគ្រួសារយើងគេអោយធ្វើអីចេះតែធ្វើចឹងទៅ កុំនិយាយអីអោយសោះ

ក៖ ចឹងលោកតាមានភ័យដែរឬទេ ថាតើតិចគ្រែលោនៅថ្ងៃណាគេយកឯងទៅដែរ?

ខ៖ ភ័យដែរ តែខ្លាចតែយើងធ្វើខុសបើសិនជាយើងនិយាយកុំអោយខុសកុំនិយាយរឿងនេះរឿងអានោះអីចឹងគិតតែពីធ្វើចឹងអត់មានភ័យនោះទេ

ក៖ ចាស

ខ៖ បាទ!

ក៖ អូចឹងលោកតាមានដែលបន់ដែរឬទេថា លោកតាចង់អោយដាច់ឆាប់ៗ?

ខ៖ អឺបន់ណាស់! ដូចជាបន់ជីដូនជីតាដូនយាយ ជីតាអើយ ម៉ៅកុងណាជួយកូនចៅ

ក៖ ចាស

ខ៖ ចឹងបានរំដោះទឹករំដោះដីបានឡើងរហ័សរហួនចឹងទៅកុំអោយលំបាកដល់កូនៗចៅៗក្រោយៗណា

ក៖ ចា

ខ៖ ដល់ពេលចំណាស់ខ្ញុំលែងភ័យហើយចេះតែនឹកបែរបន់ថាចឹងណា ដល់ពេលនឹកឃើញចឹងទៅមែន!! មិនបានប៉ុន្នានឆ្នាំហើយផង បែកបាត់

ក៖ បែក

ខ៖ វៀតណាមចូលគ្រឹក ហើយខ្ញុំនឹងអររហ៎ អរអើយអរ

ក៖ ចាស

ខ៖ បានថាអូ វៀតណាមបានមករំដោះ! វាណាយកវះពះច្រកស្មៅឯណាហើយសុតតែថាវៀតណាវះពោះច្រកស្អីៗ​ឯណាហើយស៊ីត្រកួនអីចឹងកន្ទុកអីចឹងទៅ ដល់ចឹងបាយគេដាក់នៅកប៉ាល់ហោះអីចឹងទៅ ដល់ចឹងបានអោយគេហូបទៀតដល់ចឹងបានគេជួយរំដោះយើងមកនុង កាលពីពេលបែកហើយសុតតែពោតសំឡីអីដើរចែកគ្នាហូប!រស់! ហើយចឹងបានចេះតែដើរបង្កាត់គ្នាអីចឹងទៅ ដល់ចឹងអាពតណាគេបានថាយើង ដល់ចឹងយើងនេះវាបានឃើញអាពតជាក់ស្តែងហើយមានយួនឯងណាទៅសម្លាប់យើងមានតែវាហ្នឹងយកយួនទៅវះចោលផង!

ក៖ ហឹមចឹងលោកតាកាលនុងសំណាងណាស់ដែលបានរួចផុតពីជីវិតណា

ខ៖ សំណាងណាស់នាងអើយ! ក្រុមគ្រួសាររបស់ខ្ញុំគ្មានអ្នកណាគេធ្វើបាបធ្វើទុកអីនោះទេនិយាយរួមចឹងទៅ ព្រោះអីការងារអោយតែសកម្មនោះពេញចិត្តគេហើយ គេមិនថាអីយើងវិញនោះទេ

ក៖ ចាស ចឹងជិវិតរបស់លោកតាពេលដេលបានដាច់ពីប៉ុលពតមកមុខរបរអីដំបូងគេគឺថារកស៊ីមុខរបរស្រែចំការវិញចឹងហេសលោកតា?

ខ៖ ធម្មតា ធ្វើស្រែចំការ! ធ្វើស្រែចំការជាធម្មតា

ក៖ ចាសហើយចឹងលោកតា នៅក្នុងជីវិតរបស់លោកតាមានបទពិសោធន៏ជីវិតច្រើនដែលបានឆ្លងកាត់ ចឹងណា

ខ៖ វាបានស្រួលជាងមួយបន្តិច ស្រួលត្រង់ថាមានអង្គការគេបានជួយនេះបន្តិចបន្តួចចឹងទៅ បានគ្រាប់ទាំងអស់គ្នាចឹងណា!ហើយមានគេបានដាក់ផែនការណ៏បានស្រួលដែរចឹងណា ធ្វើចឹងទៅ

ក៖ ចាសចឹងលោកតាជីវិតរបស់លោកតា អឺ​ដូចថាមានរឿងអ្វីដែលធ្វើអោយលោកតាបានបំភ្លេចមិនបានសោះនៅក្នុងជីវិតរបស់លោកតាណា?

ខ៖ បាទ! កាលនៅជំនាន់ហ្នឹងហេស?

ក៖ មកដល់ពេលឥឡូវ?

ខ៖ អូមកដល់ពេលឥឡូវនេះឃើញថាស្រួលហើយមានរឿងមានហេតុអី ចឹងឃើញថានិយាយរួមចឹងទៅឃើញថាយើងបានត្រឹមត្រូវចឹងគេបានជួយយើងអីចឹងណា

ក៖ ចឹងតើមានរឿងអ្វីដែលបានធ្វើអោយលោកតានឹកឃើញមកដល់ពេលឥឡូវពិបាកចិត្តជាងគេ មកដល់ពេលឥឡូវនេះអត់មានភ្លេចតែម្តង?

ខ៖ បាទហ្នឹងហើយ! អត់មានភ្លេចនោះទេ បាននឹកឃើញថាបងប្អូនគេជួយហើយណាមិនបំភ្លេចរឿងរ៉ាវដែលគេជួយយើងនោះទេណា!​អត់មានភ្លេចនោះទេ ហើយដល់ខ្ញុំសព្វថ្ងៃនេះគឺថាតាប្រាប់កូនថាម៉ាកូនម៉ាចៅធ្វើយ៉ាងម៉េចគឺថាធ្វើអោយវាម៉ាត្រឹមត្រូវអោយវាបានម៉ាហូបចឹងទៅតែប៉ុណ្ណឹង កុំចង់មានកុំចង់បានប៉ុន្នាន ចឹងលែងចង់មានហើយ ចឹងទៅជារឿងរបស់គេចឹងទៅ ហើយយើងក្រហើយយើងចេះតែប្រឹងរកស៊ីហើយបានប៉ុន្នានហូបប៉ុណ្ណឹង!

ក៖ ចាសលោកតា

ខ៖ បាទ

ក៖ចឹងលោកតាតើមានរឿងអ្វីដែលបានធ្វើអោយលោកតាសប្បាយចិត្តជាងគេនៅក្នុងជីវិតរបស់លោកតាដែរ?

ខ៖ អឹម ដល់ពេលខ្ញុំឃើញធ្វើដូចថាបានប៉ុណ្ណឹងមកគឺថាសប្បាយចិត្តណាស់!​ដូចថាបានទៅមើលគេបានឃើញពេញដីអោយគេ ចឹងគេអ្នកមាននិងអ្នកក្រអីចឹងឡាន ខាទឹកខាដីអីចឹងទៅដូចជាវាមើលទៅវាបានសប្បាយភ្នែកវិញហើយដល់ចឹងទៅ ណា​

ក៖ ចាស

ខ៖ វាមិនមានដូចថាបានឃើញបងប្អូនគេមានឡានមានម៉ូតូ ចឹងទៅខាទឹកនិងខាដីអីចឹងមើលទៅចឹងដូចជាពេញភ្នែកឃើញមានស្ពានមានឃើញស្អីចឹងទៅ សម្តេចបានឃើញធ្វើហ្នឹង ហើយបានដឹកនាំធ្វើហ្នឹងឃើញគ្រប់កន្លុងកន្លែងចឹងដូចសប្បាយភ្នែកចេះតែនឹកឃើញអឺ កូនៗអើយចេះតែរំលឹកប្រាប់ចៅៗ ថាពួកហែងសំណាងហើយណា ពួកអញនេះងាប់សែលសិបស្អែកហ្នឹងហើយ មិនបានដើរបានយូរដូចជាពួកហែងនោះទេ បើសិនជាពួកហែងដើរឡើងបានរាប់រយឆ្នាំទៀតហ៎ ដល់ចឹងហែងដើរបានមិនឆ្អែកឆ្អន់មិនដឹងថាត្រូវបានទៅឯណានោះផង! ហើយដល់ពេលតាចំណាស់ហ្នឹងហើយតាអត់មានបានដើរទៅណាទៀតបានប្រហែលជា៣ឆ្នាំលែងទៅរួចហើយ! បានថាចឹងបានចេះតែប្រាប់រំលឹកចៅៗខំរៀនខំសូត្រចឹងទៅ កុំដើរលែង! ល្ងង់ដូចជាតា! តានេះបានជាជ្រុលដំណើរទៅហើយម្តាយឪក្រៗហើយមកដល់ពេលឥឡូវនេះម្តាយឪរបស់ហែងធូៗហើយចៅចឹងបានចេះតែប្រឹងរៀនចឹងទៅ

ក៖ ចាស

ខ៖ ចឹងហើយគេទៅរកស៊ីនៅកន្លែងណាក៏ដោយដល់ពេលថាគេទៅរកស៊ីនៅឯណាក៏ដោយយើងនៅផ្ទះដឹងថារៀនសូត្រចឹងទៅចេះដឹង តែថាល្ងង់ គេមិនសូវយកការងារធ្វើនោះទេ ការងារធ្វើរកធ្វើមិនបាននោះទេបើសិនជាយើងចេះដឹងតែថាមានហើយ

ក៖ ចឹងលោកតាខ្លួនឯងណា បានកាន់ព្រះពុទ្ធសាសនាយើងទៅវត្តទៅអី?

ខ៖ ទៅណាស់នាង ខ្ញុំនេះដឹងថាទៅបានប្រចាំទៅវត្តនៅឯនុងហើយ នៅទាល់តែសព្វថ្ងៃរបស់គាត់ហើយ

ក៖ ចាស!

ខ៖ ចឹងបានទៅរួមជាមួយអើយបានគ្រាប់ថ្ងៃរបស់គាត់លើសផង

ក៖ ចឹងតើតាបានកាន់សិលប៉ុន្នានដែរ?

ខ៖ កាន់សិល៥ណា

ក៖ ចឹងកាន់សិល៥លោកតា?

ខ៖ បាទ

ក៖ ចឹងលោកតាកាន់ព្រះពុទ្ធសាសនាតាំងពីដូនតាមក?

ខ៖ អឺ តាំងពីដូនតាមក! តាំងពីកូនចៅអីបានបួសរៀនអីមកទៀត

ក៖ ចឹងលោកតាមានជំនឿយ៉ាងម៉េចដែរ សម្រាប់ជំនឿនៅក្នុងព្រះពុទ្ធសាសនាយើង?

ខ៖ ព្រះពុទ្ធសាសនាធ្វើតែត្រឹមត្រូវចឹងទៅមានតាចាស់បុរុមបុរាណមកចឹង ដល់ចឹងមានព្រះពុទ្ធសាសនាថាចោលយ៉ាងម៉េចនឹងបាន ហើយខាងយេស៊ូបបួលខ្ញុំចូលខ្ញុំមិននឹងចូលនោះផង! ខ្ញុំថាអត់នោះទេ​រឿងខ្មែរគឺថាគិតថាខ្មែរ រឿងថាយេស៊ូនោះយេស៊ូទៅខ្ញុំអត់មាននោះទេ

ក៖ ចាសតើមូលហេតុអ្វីដែលធ្វើអោយលោកតាជឿលើព្រះពុទ្ធសាសនាយើងដែរ?

ខ៖ ខ្ញុំជឿលើព្រះពុទ្ធព្រះធម៏ព្រះសង្ឃដូចថាព្រះពុទ្ធសាសនាយើងខ្មែរអោយដាច់នៅក្នុងព្រះពុទ្ធសាសនាទេ ត្រូវតែមានលោកសង្ឃ ត្រូវតែមានព្រះអង្គ នៅមានព្រះវិហារវត្តអារាម ប៉ុន្តែយើងធ្វើសការៈបូជាបុណ្យទានអីចឹងណា

ក៖ ចាស

ខ៖​ចឹងបានរំលឹកដល់ព្រះអង្គហើយ

ក៖ ចាស!

ខ៖ យើងត្រូវ បទដា្ឋនច្បាប់ចឹង

ក៖ ចាលោកតាចឹងអឺសម្រាប់បំណងប្រាថ្នានៅថ្ងៃអនាគតតើលោកតាមានចង់បានអ្វីគេទៀតដែរនៅក្នុងជីវិតលោកតា?

ខ៖ បាទ?

ក៖ តើបំណងប្រាថ្នានៅក្នុងជីវិតតើលោកតាមានចង់បានអ្វីគេទៀតដែរនៅក្នុងជីវិតលោកតា?

ខ៖ អឺមិនដឹងថាចង់បានអ្វីគេទៀតនោះទេចៅអើយចាស់ទៅហើយ ដល់ចឹងបានថាគ្មានចង់បានអ្វីគេទៀតនោះទេ ! វាចំណាស់នេះទៅហើយជិះម៉ូតូក៏ជិះមិនកើតដែរណា អឺបានតែកង់ជិះទៅវត្តទៅអីចឹងណា អឺ អាហ្នឹងចឹងនេះជាឧទាហរណ៏នោះទេ! ដល់ត្រង់ថាចង់មានចង់បានអីនោះទៀតលែងទៅរួចហើយ! លែងទៅរួចហើយ ហើយបើសិនជាមានប្រាក់មានលុយអីច្រើនចឹងទៅ អឺ​កូនៗគេធ្វើអីចឹងគេធ្វើហើយតែថាបើសិនជាចំណែកតាមួយ អោយតែថាកូនទិញនោះអរហើយតែបើសិនជាយើងមានលុយណា បើសិនជាយើងគ្មាននោះជាធម្មតាអារឿងហ្នឹងណា

ក៖ ចាស!

ខ៖ ចឹង

ក៖ចឹងមានតែប៉ុណ្ណឹងនោះទេហេសលោកតា?

ខ៖ ហ្នឹងហើយ​

ក៖ ចឹងអរគុណច្រើនលោកតា

(លោកតានិយាយខាងក្រៅ)

ក៖ ចាសលោកតាចឹងតើជាចុងក្រោយតើលោកតាមានពាក្យពេចន៏អ្វីដើម្បីផ្តែផ្តាំដល់កូនចៅជំនាន់ក្រោយដែលគេបានស្តាប់ពាក្យពេចន៏របស់លោកតានៅក្នុងថ្ងៃនេះណា?

ខ៖ អឺ ឥឡូវផ្តែផ្តាំដល់កូនដល់ចៅនៅទីជិតទីឆ្ងាយមីនាងមកជួយបង្ហាញផ្លូវចឹងណា​សូមអោយនាងបានសុខបានសប្បាយ អោយបានសេចក្តីសុខ សេចក្តីចំរើនណានាងអោយមានការចេះដឹងដើម្បី ប្រាប់ទៅកូនទៅចៅខ្ញុំទៀត

ក៖ ចាស

ខ៖ បាទ

ក៖ចឹងអរគុណច្រើនតើលោកតាចឹងមានពាក្យអ្វីបន្ថែមទៀតដែរទៀតទេលោកតា?

ខ៖ អូមិនដឹងថាមានអីគេទៀតនោះទេអស់ហើយហាៗ

ក៖ ចឹងអរគុណច្រើនលោកតាចឹងលោកតាជម្រាបលាចឹងបើសិនជាខាងសាលារៀនBYUនៅខាងសហរដ្ឋអាមេរិកគេចង់ដាក់សម្លេងរបស់លោកតាដែរ មានគេហៈទំព័រដែលមានអាស្រ័យដ្ឋានwww.cambodianoralhistory.byu.eduដើម្បីទុកអោយកូនចៅជំនាន់ក្រោយបានស្តាប់សម្លេងរបស់លោកតានិងបានសុំថតរូបរបស់លោកតាមុននឹងមួយសន្លឹងភ្ជាប់ជាមួយនឹងសម្លេងអោយកូនចៅជំនាន់ក្រោយបានស្តាប់ពាក្យពេចន៏លោកតានៅក្នុងការសម្ភាសនៅក្នុងថ្ងៃនេះតើលោកតាបានការអនុញ្ញាតដែរឬទេ?

ខ៖ អឺសម្លេងនុងដូចថាគេបាននិយាយទៅដូចជាសម្ភាសចឹងទៅ

ក៖ ចាស

ខ៖ អាហ្នឹងគ្រាន់តែនិយាយប៉ុណ្ណឹងបានហើយហេស?

ក៖ តែប៉ុណ្ណឹងនោះទេតែលោកតាបានអនុញ្ញាតដើម្បីអោយកូនបានយកសម្លេងរបស់លោកតាដាក់នៅក្នុងគេហៈទំព័ររបស់ខាងសាលាដែរឬទេ?

ខ៖ អូ! បានមានអីនោះទេ អញើញបានយកទៅណា

ក៖ ចាសអរគុណច្រើនលោកតាជម្រាបលា

ខ៖ បាទ!